 Trenčiansky hrad

Dominantou mesta Trenčín a celého Považia je bezpochyby **Trenčiansky hrad** postavený na strmom brale. Spolu so Spišským hradom a s hradom Devín je jedným z najrozsiahlejších v Európe. Od 11. storočia bol kráľovským hradom, pod ktorým sa začalo rozvíjať mesto. Mohutný systém jeho opevnenia je výsledkom postupného zdokonaľovania dôležitej pohraničnej pevnosti a neskôr župného sídla. Trenčín s hradom zohral dôležitú úlohu predovšetkým v období tureckých vpádov. Postupne bol majetkom viacerých významných šľachtických rodín.

Najznámejším majiteľom bol **Matúš Čák Trenčiansky**, ktorému patrilo viacero slovenských hradov a preto sa nazýval aj „Pán Váhu a Tatier“. So zmenami jeho majiteľov sa znásobovali obranné a obytné funkcie hradu.

K základnej robustnej Matúšovej veži pribúdali ďalšie objekty - Mlynská a Jeremiášova veža, Ľudovítov, Barborin a Zápoľského palác.

Po požiari v roku 1790 hrad pustol a chátral, pretože jeho majitelia **Illésházyovci** uprednostnili bývanie v pohodlnejšom dubnickom kaštieli. Rozsiahla rekonštrukcia Trenčianskeho hradu umožnila sprístupniť jeho najcennejšie objekty.

Dnešný areál, ktorý je súčasťou expozície **Trenčianskeho múzea**, vytvára súbor palácov a výrazná **Matúšova veža**.

Návštevníci určite neobídu **Delovú baštu a** **hladomorňu**.



 Hladomorňa

 Matúšová veža Delová bašta

Azda najznámejšia je 80 m hlboká **Studňa lásky** a s ňou spojený príbeh **Omara a Fatimy** (*Podľa povesti hradný pán Štefan Zápoľský zajal krásnu tureckú princeznú Fatimu. Turecký princ Omar, ktorý Fatimu miloval, musel 4 roky kopať do skaly, kým priniesol hradnému pánovi vodu a bol spolu s Fatimou prepustený na slobodu).*



 Rotunda a archeologické nálezy

 Studňa lásky

 Vstupná brána

V hradnom areáli sa počas roka organizujú rôzne výstavy, **koncerty**, **stredoveké hry** a atraktívne **nočné prehliadky**.

 Natália Vrťová 9.B